موضهارات مارس 1965 ف لمغريب، هي موضهارات طلابية وقعات ف لمغريب خصوصا فدارلبيضا ؤماتو فيها ناس. فلول ديال شهر مارس 1965، وزير تربية لوطنية يوسف بلعباس خرج مدكرة كيمنع فيها تلامد لي عندهم كتر من 16 لعام باش يعاودو لبروڤي، لعام لخر د لكوليج. ديك ساعة تلامد كانو مسييسين بزاف ؤلأغلبية ديالهم داخلين فتيحاد لوطني ديال طلبة لمغريب لي كان عندو علاقات معا تيحاد لوطني د لقوات شعبية. فـ22 مارس معا جوايه لعشرا، تجمعو دراري فتيران د لكورة ديال ليسي محمد لخاميس فدارلبيضا باش يديرو مسيرة حتيجاجية حتال لمندوبية ديال تعليم، والاكين فطريق لبوليس فرقهم. لغد ليه فـ23 مارس، عاودو رجعو طلبة ل ليسي محمد لخاميس ؤمشاو موراها لدرب سلطان ؤباب مراكش فين ساكنة طبقة لعاميلة، ؤبداو كيهاجمو لمحلات ؤيحرقو طوبيسات ؤطوموبيلات. لعسكر خرج دبابات ديالو ؤمعا جوايه 3 بدا كيطلق لقرطاس على ناس. من بعد تلت شهور، ف 7 يونيو 1965، لماليك لحاسان تاني علن على حالة ستيتناء ؤسد لبرلامان. ؤ ف 29 أكتوبر 1965، زعيم ديال حيزب تيحاد لوطني لقوات شعبية لمهدي بن بركة خطفوه ؤغبروه فباريز.